Ciocanul neiertător al justiţiei a căzut ca un fulger pe capul şefului PSD, Liviu Dragnea! Uitat de prieteni şi abandonat de colegi, acesta şi-a ispăşit astă-noapte pedeapsa la penitenciarul Jilava, în condiţii extrem de vitrege, fiind eliberat pentru bună purtare în jurul orei 7, ca să ajungă în timp util la birou şi să-şi reia activitatea ca şef PSD şi cvasi-dictator al României.

“Un lucru jur: că mă voi răzbuna pe toţi cei care m-au trimis după gratii, unde am pătimit o noapte întreagă, cu un televizor minuscul şi un minibar care avea numai cola, împărţind celula cu un vieţaş care sforăia ca un tractor”, a declarat Liviu Dragnea, intonând scurt o melodie lăutărească de ascultare înainte să se aşeze din nou în scaunul de preşedinte al Camerei Deputaţilor.

“Marele meu regret e că nu mi-am făcut şi un tatuaj, ca să îmi aduc aminte mereu de marea nedreptate la care am fost supus. N-a fost timp”, oftează fostul deţinut, încercând din răsputeri să se reaclimatizeze cu viaţa în libertate.



